Broj: 01-076/24-1808

Podgorica, 07.05.2024. godine

**Poseban klub poslanika**

**Poslanik, g-din Vladimir Dobričanin**

**POSLANIČKO PITANJE**

Koji su razlozi za neobjavljivanje rezultata popisa i kada možemo očekivati da će oni biti dostupni?

**ODGOVOR**

Uvaženi poslaniče,

Imajući u vidu da sam prethodno odgovarao na slično pitanje poslanice Maje Vukićević, u prilogu pisanog odgovora dostaviću isti – detaljniji odgovor.

Svakako, javnosti radi – još jednom ću ponoviti da je prema Godišnjem planu zvanične statistike i Kalendaru objavljivanja statističkih podataka definisano da će se Saopštenja popisa stanovništva, domaćinstava i stanova 2023.godine, objavljivati sukcesivno u drugoj polovini 2024.godine, nakon unosa, obrade i kontrole podataka.

Osim određenih kašnjenja prilikom imenovanja člana opozicije za puni sastav Komisije za praćenje uspostavljanja softvera za provjeru podataka (što je nedavno završeno) za sada se, sve aktivnosti koje su u nadležnosti Uprave za statistiku, sprovede u skladu sa planiranom dinamikom.

S poštovanjem,

**PREDSJEDNIK**

**mr Milojko Spajić**

**PRILOG ODGOVORU**

**ODGOVOR NA PITANJE POSLANICE MAJE VUKIĆEVIĆ**

Uvažena poslanice,

Dozvolite prije svega da podsjetim da je održavanje Popisa stanovništva, domaćinstava i stanova bilo prvo od pitanja sa kojima je ova Vlada morala da se suoči na početku svog mandata.

Svjesni ste koliko je ovo pitanje opterećivalo javno mnjenje i kakve su posljedice za državni budžet mogle nastupiti u slučaju njegovog neodržavanja. Stoga ću iskoristiti ovu priliku da još jednom zahvalim svima koji su doprinijeli da dođemo do rješenja kako bi Popis održali u planiranom roku i bez većih poteškoća.

Imam potrebu i da istaknem izuzetno dobru pripremljenost Uprave za statistiku i efikasnost u prilagođavanju zahtjevima predstavnika opozicije i vijeća manje brojnih naroda. Takođe i ovaj Dom, koji je u vrlo kratkom roku stvorio zakonske uslove za sprovođenje Popisa.

Tako smo od nečeg što je predstavljalo političko pitanje koje je opterećivalo ukupno biće Crne Gore do Popisa kao statističke kategorije (što i treba da bude) – zajedničkim radom došli za manje od dva mjeseca. I osim toga pokazali kako treba da se donose odluke u interesu građana.

Uvažena poslanice,

Previše je intenzivno ovo pitanje opterećivalo naše javno mnjenje, pa stoga razumijem i Vašu zabrinutost i sumnju za potencijalne opstrukcije u nastavku procesa.

Ipak, Uprava za statistiku je Godišnjim planom i Kalendarom objave podataka definisala period objave konačnih rezultata popisa stanovništva, a to je druga polovina 2024. godine, pri čemu će se sukcesivno objavljivati podaci o pojedinim karakteristikama stanovništva, što je praksa i u drugim zemljama.

Važno je istaći da se sve aktivnosti koje su u nadležnosti Uprave za statistiku sprovede u skladu sa planiranom dinamikom.

S tim u vezi, ovih dana je završena faza unosa podataka koja je trajala tri mjeseca. Slijedi faza obrade podataka koja podrazumijeva primjenu statističkih kontrola a koja će trajati od dva do tri mjeseca.

Svjesni smo da je javnost najviše zainteresovana za objavu podataka o etničko-kulturološkim pitanjima i mogućnosti građana da provjere vjerodostojnost ovih podataka pomoću posebno izrađenog softvera, a što je definisano Zakonom o izmjenama zakona o popisu stanovništva.

Uz određeno kašnjnje izabran je član opozicije za puni sastav Komisije za praćenje uspostavljanja softvera za provjeru pomenutih podataka i održan je prvi sastanak u punom sastavu. Nadalje, do kraja nedjelje očekuje se objavljivanje tendera za navedeni softver, te se nadamo da ovo kašnjenje neće uticati na objavu podataka.

U tom smislu iz Uprave za statistiku su me informisali da će preduzeti sve aktivnosti iz domena svoje nadležnosti, kako bi se ispoštovao plan objave podataka.

Za sada, dakle, sve ide planiranom dinamikom– a biće mi zadovoljstvo da u ovom formatu kroz koji mjesec govorimo i o rezultatima kao i o daljem planu razvoja naše zemlje koji će se zasnovati na dobijenim indikatorima.